Vrystaat Cheetahs verorber Sharks | Maroela Media
Junior Pokomela en Kobus van Wyk tydens die kragmeting tussen die Cheetahs en die Sharks, Saterdag 31 Augustus 2019. (Foto: Twitter via @CheetahsRugby)
Daar is bitter min dinge in rugby wat kan kers vashou by fiksheid, passie, om drieë te druk en om vir mekaar om te gee.
Dit het die Vrystaat Cheetahs Saterdag op hul tuisveld die soveelste keer in vanjaar se Curriebeker-reeks bewys toe hulle die Sharks met 51 – 30 verfomfaai het.
Dink maar terug aan die Springbokspan van 1995. Toe dit destyds werklik saakgemaak het teen die All Blacks (en die Franse in die halfeindstryd), het hul fiksheid hulle die botoon laat voer.
Ja, daar was baie ander dinge ook wat 'n rol gespeel het, maar fiksheid en passie is twee van die grootste hoekstene van sukses, want dit lei tot selfvertroue, tot momentum en om die basiese dinge reg uit te voer, om die uitklophou te plant.
Net soos verlede week teen die Westelike Provinsie, het die Vrystaat die Sharks ook van hul voete afgehardloop nadat hulle in 'n stadium agter was.
Die rustydtelling was terloops 20 – 11 in die Sharks se guns, maar toe die damwal gebreek het, was daar geen keer aan die tuisspan nie.
Ai, dit was lekker om voor- en agterspelers so te sien kombineer, om hulle op volle vaart bewegings te sien uitvoer, om geleenthede vir mekaar te skep en ander te benut.
Dit gaan volgende Saterdag die Vrystaters se voorreg wees om aan hul hoofafrigter, Franco Smith, 'n gepaste afskeidsgeskenk te gee voordat hy na Italië vertrek om Azzurri af te rig.
Die vraag is: hoe kan ons dit bekostig om sulke bedrewe afrigters aan die buiteland af te staan?
Die eerste helfte het maar valerig verloop met albei spanne wat nie hul kanse gebruik het nie.
Maar toe volg die metamorfose, gelei deur Ruan Pienaar, William Small-Smith, Jasper Wiese (die span het in swart armbande gespeel uit eerbied en respek teenoor sy gesin nadat sy suster op die vooraand van die wedstryd in Kaapstad deur 'n bus doodgery is), Ox Nche, Junior Pokomela en Joseph Dweba.
Dit was die kant toe en dan daardie kant toe, voor- en agterspelers het gebaljaar en die telbord vertel die verhaal.
As hulle so speel in die eindstryd teen die Goue Leeus gaan daar net een wenner wees, hoewel die Leeus geensins onderskat moet word nie.
Vir die Sharks was hul Bok-losskakel, Curwin Bosch, op sy kop met twee puik drieë, terwyl die jong skrumskakel Sanele Nohamba weer getoon het watter vaardighede hy het.
Maar in Bloemfontein loop 'n span rond wat nie weet hoe om op te gee nie.
Vrystaat-Cheetahs 51 (11): Drieë: Junior Pokomela (2), William Small-Smith, Ruan Pienaar, Joseph Dweba, Ox Nche, Jasper Wiese. Doelskoppe: Pienaar (5). Strafdoele: Tian Schoeman (2).
Sharks 30 (20): Drieë: Curwin Bosch (2), Sanele Nohamba, Lwazi Mvovo. Doelskoppe: Bosch (2). Strafdoele: Bosch (2).
As Lions supporter wil ek net vra: Hoekom is Cheetahs toegelaat om te speel tydens "substitution". Die reel is duidelik: spel moet gestop word. Ook, daar was n duidelike aanslaan van die Cheetahs voor een van hul drieë maar die ref het besluit dis agtertoe. Duidelik verkeerd. Ook 'n baie duidelik late tackle op Fassi. Daar was vanjaar al geel kaarte vir sulke insidente uitgedeel. Daar was ook n duidelike vorentoe aangee deur die Cheetahs maar die ref het besluit om nie "boontoe" te gaan nie. Nog 'n duidelike fout. Sulke dubbele standaarde maak dat minder en minder mense rugby… Lees meer »
"Haak Vrystaat haak, haal hom uit heel onder. Met 'n bal teen my lyf wil ek doelyn toe dryf, haak Vrystaat haak". Go Cheetha's.
Mooi so my Cheetahspan! Ons was gelukkig, die 50-50 calls het ons kant toe gegaan, maar 'n wen is 'n wen
Geluk Cheetahs, ek voel jammer vir die Sharks, dis duidelik dat daar opdrag was dat daar twee stelle reels geblaas is vandag. Sharks is te na gekom
Die skeidsregter is n onderwyser in Kimberley. Die Cheaters/Cheetahs is n Pro14 span. Daar kon hulle net 6 uit 46 wedstryde wen. Hulle hoort nie in die CC nie.